ජාත්‍යන්තර ක්‍රිකට් පිටියට දකුණු අප්‍රිකාව බිහි කළ සුපිරි තුන් ඉරියව් ක්‍රීඩකයෙක් වන ජේ.පී ඩුමිනි දකුණු අප්‍රිකානු කණ්ඩායමේ උපාය මාර්ගික උපදේශකවරයා ලෙස පත්කර ඇති බව වාර්තා වනවා.මෙම පත් කිරීම එළඹෙන පන්දුවාර 20 ලෝක කුසලාන තරගාවලිය සඳහා පමණක් සීමාවනු ඇති බවයි දකුණු අප්‍රිකානු ක්‍රිකට් ආයතනය සඳහන් කළේ.මේ වන විට 37 වන වියේ පසුවන ජේ.පී ඩුමිනි 2019 වසරේ දී ජාත්‍යන්තර ක්‍රිකට් පිටියට සමු දුන් අතර අනතුරුව ඔහු ජාත්‍යන්තර ක්‍රිකට් විස්තර විචාරකයෙකු ලෙස මයික්‍රෆෝනය අතට ගත්තා.දකුණු අප්‍රිකාව වෙනුවෙන් ජාත්‍යන්තර තරග 326කට ක්‍රීඩා කර ඇති ජේ.පී ඩුමිනි එහිදී ලකුණු 9154ක් රැස්කරගෙන ඇති අතර බිඳ හෙලා ඇති කඩුලු සංඛ්‍යාව 132ක්.ඔහුගේ ක්‍රීඩා දිවියේ අවසන් කාලයේ දී විස්සයි විස්ස තරග රටාවට වැඩි වශයෙන් ඇල්මක් දැක්වූ ඩුමිනි විස්සයි විස්ස පිටියේ අර්ධ ශතක 11කට හිමිකම් කියන්නෙක්.තමන්ට පැවරූ මෙම නව වගකීම සම්බන්ධයෙන් අදහස් දක්වමින් ඩුමිනි පවසා ඇත්තේ "මම මේ බොහෝ ක්‍රීඩකයන්ට එරෙහිව ක්‍රීඩා කර තිබෙනවා, ඔවුන් සමඟ ද ක්‍රීඩාකර තිබෙනවා, දකුණු අප්‍රිකානු සංචිතයේ සිටින සියලුම ක්‍රීඩකයින් හා කාර්ය මණ්ඩලය සමඟ මට සමීප සබඳතා තියනවා, මාගේ ශක්තිය උපරිම අයුරින් ලබාදෙමින් ඔවුන්ගේ දක්ෂතාවයට වටිනාකමක් එක් කිරීමට මම උත්සාහ කරනවා."